Mosie van wantroue teen Zuma dán aangehoorPres. Jacob Zuma tydens die kwartaallikse vraag-en-antwoord-sessie in die parlement (22 Junie 2017). Foto: Parlement Die parlement het Vrydag aangekondig wanneer ŉ mosie van wantroue teen pres. Jacob Zuma wat deur die DA ingestel is, gedebatteer sal word. Moloto Mothapo, woordvoerder van die parlement, het in ŉ verklaring bevestig die mosie sal op 3 Augustus in die parlement gedebatteer word. Volgens Mothapo beteken dit dat die nasionale vergadering se sitting vroeër sal begin as beplan. “Die besluit [oor die datum] het ook in ag geneem dat sommige van die komitees van die nasionale vergadering tans besig is met oorsigbesoeke en die parlement het Julie oopgelaat vir kiesafdelingwerk,” het hy gesê. Die DA het die eerste versoek vir die mosie op 30 Maart vanjaar ingedien en die mosie sou aanvanklik op 18 April gedebatteer word. Die mosie is egter op ys geplaas nadat die United Democratic Movement (UDM) en die EFF ŉ aansoek voor die konstitusionele hof ingedien het om te versoek dat die mosie met ŉ geheime stemming beslis word. Die konstitusionele hof het op 22 Junie bevind dat speaker Baleka Mbete verkeerd was toe sy gesê het sy is nie by magte om te besluit oor die geheime stemming nie. Die hof het beslis dat Mbete nou weer ’n besluit moet neem op grond van die uitspraak. Hoofregter Mogoeng Mogoeng het gesê daar is geen regsgronde waarvolgens die hof die speaker kan dwing om op ’n geheime stemming te besluit nie. Mothapo het gesê die speaker het nog nie besluit of die mosie van wantroue met ŉ oop of geheime stemming beslis sal word nie. Mbete het enige partye wat belangstel, uitgenooi om hul voorkeur oor die stemproses vir hierdie spesifieke mosie voor 14 Julie by haar in te dien, sodat sy dit in ag kan neem vir haar besluit. “Die speaker sal haar besluit oor die stemproses bekendmaak voor die debat op 3 Augustus moet plaasvind,” het Mothapo gesê.